**Dr. Antanas Jurgelionis**

Mieli draugai, pasirinkote čia atvykti šiandien, todėl, kad mylite istoriją ir didžiuojatės savo šaknimis. Norite sužinoti, kas jūsų žemėje vaikščiojo prieš jus, nes malonu būti susijus, prisirišus prie bendruomenės istorijos. Giliai dekoju gerb.p. Violetai Aleknienei-Kepalaitei už užsidegimą išlaikant atminimą tų, kurie čia gyveno prieš mus. Ji paprašė šiandien kalbėti apie mano močiutės brolį daktarą Antaną Jurgelionį.

1936 m. Antanas Jurgelionis čia pastatė savo kliniką. Jūs visi žinote tą vietą, nes joje dabar gyvena mūsų draugas drožėjas Romualdas Kaminskas su žmona Irena ir kasmet jie organizuoja Lino Muką. Pirkdamas namą Romualdas Kaminskas norėjo sužinoti, kas jame gyveno. Jam buvo pavykę susisiekti su mano teta, tačiau buvusi tremtinė Sibire nebeturėjo jėgų kalbėti apie karo kančias ir netektis, nei ypač vėl pamatyti savo vaikystėje prarastas vietas. Jai tiesog buvo per skaudu, per aukštai kildavo jos kraujospūdis. Ji man perdavė Romualdo laiškus. Atvažiavome į Panemunelį neturėdami tikslaus adreso. Mano vyras sustabdė moterį ir paklausė: ar žinote, kur yra daktaro Jurgelionio klinika? Ji žinojo Po 80 metų ji galėjo mums pasakyti, kur buvo klinika… Tai daug ką sako apie jūsų visą atminties stiprumą...

Romualdas pats išdrožė gražią memorialinę lentą Antano Jurgelionio atminčiai ir užkabino ant namo fasado.

Antanas Jurgelionis gimė 1894 m. Aknystoje, Latvioje, Rusijos imperijoje, lietuvio raštininko Jono Jurgelionio ir Marijonos Jasiūnaitės-Jurgelionienės šeimoje. Iš viso šeimoje buvo septyni vaikai.

A. Jurgelionio vyresnis brolis Kleopas Jurgelionis buvo poetas, vertėjas, visuomenės veikėjas ir teatro trupes įkūrėjas. Ponia Violeta (istorikė V.Aleknienė) kruopčiai tyrinėjo jo gyvenimą.

Antanas buvo paskutinis sūnus iš didelės šeimos. Jo mama Marija Jasiūnaitė Jurgelionienė yra mano prosenelė. Kai buvo uždrausta lietuvių kalba, ji dirbo su kunigu Katele, mokė lietuvių vaikus skaityti ir rašyti. Po paskutinio anticarinio sukilimo uždarytas Vilniaus universitetas, Antano tėvai nusprendė apsigyventi Sankt Peterburge, kad vaikai galėtų siekti aukštojo mokslo. Jie norejo parengti juos būti aktyvius ir kompetentingus, nes tikėjo, kad Lietuvos nepriklausomybė bus atkurta.

Jų sodyba buvo prie pat Moškėnų pilakalnio. Jie ten grįždavo kiekvieną vasarą ir rudenį, mokslo metu keliaudavo atgal į Sankt Peterburgą. Mano močiutė Elena Jurgelionytė- Jankauskienė, Antano Jurgelionio sesuo, gyveno su mumis Paryžiuje. Į Paryžių mano tėvai emigravo 1940 m. Močiutė pasakojo man apie atlaidus, kuriuos Panemunėlyje rengdavo vietiniai prieš prasidedant uogavimo ir grybavimo miškuose sezonui. Ji pasakojo, kad maldą visada baigdavo atnešdami puodelį pieno į švento ąžuolo papėdę, esą, kad miško Žaltys nesupyktų, taip norėta jam padėkoti už būsimass surinktas gerybes iš jo miškų. Panemunėlio stoties viršininkas rudenį padėdavo nešti ir pakelti į Sankt Petersburgo traukinio vagoną, Jurgelionių bačkas, su marinuotais grybais ir agurkais, su uogienemis ir visokiom gerybėm, kad galetų visi išgyventi žiemos metu Sankt Peterburge. Dažnai vasaros metu Marija Jurgelionienė parsiveždavo iš Sankt Peterburgo nelaiminga rusų vaiką, kad drauge gyvendamas kaime sustiprintų sveikatą.

Nuo 1916 m. iki 1918 m. Antanas studijavo Sankt Peterburgo karo medicinos akademijoje. Po bolševikų revoliucijos Rusijoje, kurį laiką neturėjo galimybės grįžti į Lietuvą. Tai pavyko tik 1920 m. 1921 m. jis tarnavo Lietuvos Respublikos kariuomenėje, nepriklausomybės kovų metu, - antrajojo pėstininkų pulko sudėtyje.

Nuo 1921 iki 1925 m. jis atvyko į Prancūzija pas jo seserį Eleną, mano močiutę studijuoti Paryžiaus Sorbonos universitete mediciną.

Mano seneliai Elena ir Jurgis Jankauskai atvyko į Paryžių 1905 m. Iš tikrųjų Jurgis Sankt Peterburge buvo imperatoriškosios gvardijos karininko kulinaras, kuris po Kruvinojo sekmadienio nusprendė emigruoti į Paryžių, nes ten jau turėjo turto. Jis pasiūlė mano seneliui keliauti su juo. Vėliau Jurgis tapo labai žinomu virtuvės šefu Prancūzijoje ir Londone. Antanas Jurgelionis, viešėdamas Paryžiuje, kaip sveikatos specialistas prisidėjo prie Jurgio knygos „Aperçus Gastronomiques“. Knyga išleista prancūzų kalba Paryžiuje 1926 m. Šioje knygoje paaiškinamos geros mitybos ir virškinimo taisyklės. Knyga autoriaus dedikuotas Lietuvai. Jurgis Jankauskas kilęs iš Pumpėnų.

A. Jurgelionį galima pagrįstai laikyti pirmuoju šalies sporto mokslininku, nes 1925 m. jis parašė daktaro disertaciją sporto medicinos tema. Mes tą disertaciją gavome iš Sorbonos archyvo ir perdavėme Sporto muziejui. Būdamas Paryžiuje A.Jurgelionis susipažino su Pierre de Coubertin, Olympiados įkūrėju, turėdamas viltį ir norą, kad Lietuva dalyvautų žaidynėse.

1926 m., jis grįžo į Lietuvą. Susižavėjo profilaktine kūno kultūros reikšme. Kaune dirbo gydytoju ir kūrė fizinio lavinimo sistemos planą. Apie tai nuolat parašydavo Lietuvos spaudoje. Jis buvo vienas iš Lietuvos sporto lygos, (faktinis Lietuvos Tautinis Olimpinis Komitetas) kūrėjų, o vėliau,- 1928 m. jos vadovas. Jis vadovavo Lietuvos sportininkų delegacijai vasaros olimpinėse žaidynėse.

A.Jurgelionis įsteigė ir redagavo žurnalą „Fiziškas auklėjimas“, parengė Kūno kultūros įstatymo projektą. Jis buvo kūno kultūros rūmų statybos iniciatorius ir jų pirmasis direktorius, Aukštųjų kūno kultūros kursų steigėjas.

1932 m. pradžioje tarpininkaujant aistringam Lietuvos sporto rėmėjui, operos primarijui Kiprui Petrauskui, inicijavo Kauno miesto sode esančio vasaros teatro pastato pritaikymą sporto reikalams. Salė buvo gerai apšviesta ir apšiltinta, įrengti krepšiai. Salėje pradėta treniruotis žiemą, buvo surengtos ir pirmosios žiemos krepšinio varžybos.

Per tą laika jis buvo Lietuvos prezidento Antano Smetonos šeimos gydytojas.

1937 m. jis tapo Lietuvos vyrų krepšinio rinktinės vadovu. Rinktinė turėjo pasirengti ir dalyvauti Europos krepšinio čempionate Rygoje. Rinktinė rengėsi čempionatui pirmiausiai Kauno kūno kultūros rūmų salėje. Po pergalės Europos čempionate, dar nenurimus džiaugsmo bangoms, apėmusioms visą šalį, plk. A. Jurgelionis išsakė tokias pranašiškas ir artimai, ir tolesnei mūsų krepšinio ateičiai mintis: „Pergalė nuaidėjo visoje Europoje ir padarys didžiulę ir dabar neįkainojamą propagandą Lietuvai ir jos jaunam sportui. Pagarba lietuviui ir Lietuvai jau įkvėpta. Pagaliau krepšinis, kaip intelektualus žaidimas, yra mums itin priimtinas ir propaguotinas. Čia jame surasime tą tašką, kuriame galėsime ir toliau tarti savo svarų ir stiprų žodį.“

Karo metais nebuvo ištremtas kaip jo seserys. Iki sovietų turto konfiskavimo, tęsė praktiką savo klinikoje Panemunėlyje ir Rokiškio ligoninėje. Jis globojo savo motiną Mariją Jurgelionienę. Motina gyvendavo klinikos antrame aukšte, mirė 1950 m. ir buvo palaidota slaptai Šetekšnos kapinesė, o ne šalia jos vyro, mažose Moškėnų kapinėse. Tai buvo denonsavimo laikas (okupacija), sovietai būtu supratę, kad ji ir jos vyras buvo žemės savininkai, - o tai reiškė, kad liaudies priešai.

Įsigalėjus sovietinei okupacijai, sovietų valdžia nepripažino Antano Jurgelionio Paryžiuje įgyto medicinos diplomo. Jie jį privertė perlaikyti doktorantūros egzaminus. Šį kartą jis pasirinko infekcinių ligų ir maliarijos tyrimus. Tema, kurios, jis žinojo, kad rusai negalėjo komentuoti. Tada jis specializavosi gerontologijoje. Įkūrė Gerontologijos ir geriatrijos skyrių Vilniuje ir jam vadovavo.

Vilniuje jis gyveno su seserimi Julija Kučinskienė ir dukterėčiomis. Jis mirė 1976 m. Mano mama Angelė, ji labai mylėjo ir norėjo po tiek daug metu jį aplankyti, atvažiuoti į Lietuva. Ji jam parašė apie savo norą atvykti. Kadangi laiškai tarp Prancūzijos ir Lietuvos buvo cenzūruojami, tai jis tiesiog atsakė: *Mielioji, oras šiuo metu nekoks.*

1939 m. mano teta Elena Jankauskaitė Turauskienė, diplomato Eduardo Turausko žmona, buvo užfiksavusi sąsiuvinyje Marijos Jurgelionienės 80-ojo gimtadienio dieną. Moškėnuose buvo šventė, tą dieną buvo atvažiavę visi kaimynai, rugpjūčio 15 d. Sukaktuvininkei buvo paruoštas gėlėmis papuoštas pintas fotelis. Vaikai ateidavo sakyti eilėraščius, buvo didelė šventė. Mano teta užrašė žodžius, kuriuos Antanas tą dieną pasakė savo mamai. Jis atsistojo su tiesia pulkininkine uniforma.

(Norėčiau, kad mano vyras (Arūnas Povilas Paliulis) jums perskaitytų šiuos žodžius, nes, nors jis yra Amerikos lietuvis, jo akcentas aiškesnis nei mano...)

**1939 rugpjūčio 15 d.**

**„Motin,**

**šį rytą kiekvienas iš mūsų Tau išsakė savo meilę ir pagarbą. Tačiau mes negalim užbaigti šių vaišių visi drauge neišsakę savo gilaus dėkingumo už tai, kad per savo gyvenimą mums rodei garbės ir doros kelią, nepaisydama jokių aukų, kartais reikalaujančių net heroizmo. Neperdedu taip sakydamas, nes šis žodis reiškia Tavo atkaklumą, kuriuo Tu mumyse išsaugojai mūsų tikėjimą ir patriotizmą. Juk buvo taip lengva nusileisti engėjų gundymams. Svaiginantys paaukštinimai buvo siūlomi mūsų tėvui, paprastam valdininkui, mainais į katalikybės išsižadėjimą ir rusų tautybės priėmimą nenurodant šalies, iš kur yra kilęs, nes caro laikais tokia kilmė buvo gėdinga.**

**Jūs abu pasirinkote kovą ir vargą.**

**Jūs negalėjote įsivaizduoti, kaip dėl kelių materialinių gėrybių būtų galima atsisakyti savo žemės, savo kalbos, savo protėvių ir savo Dievo.**

**Mes atgavome visas kitados atimtas laisves. Tiesa, mūsų gretos praretėjo, tačiau išlikusieji nori parodyti esą verti jūsų pavyzdžio.**

**Šiandien Tave supa trys kartos. Joms reikia Tavo meilės, Tavo buvimo ir Tavo įžvalgumo. Tavo budrumas juos ves per dabar gal jau ir pernelyg lengvo gyvenimo pinkles ir patiems jauniausiems primins mūsų protėvių bebaimiškumą. Ilgo gyvenimo linkime Tau, brangi motina!“**

*Skaitė Karoline Nendrė Paliulienė ir jos vyras Arūnas Paliulis*

*Panemunėlyje 2022 kovo 11 d.*